Úradný vestník L 158 , 30/06/1993 S. 0016 - 0017

Fínske špeciálne vydanie: Kapitola 3 Zväzok 50 S. 0119

Švédske špeciálne vydanie: Kapitola 3 Zväzok 50 S. 0119



Nariadenie Komisie (EHS) č. 1662/93 z 29. júna 1993, ktoré ustanovuje podrobné pravidlá pre uplatňovanie nariadenia Rady (EHS) č. 404/93 v súvislosti s podmienkami uplatňovania ochranných opatrení v odvetví banánov KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], najmä na jeho článok 23, keďže článok 23 (1) nariadenia (EHS) č. 404/93 umožňuje prijať primerané opatrenia, ak z dôvodu dovozu alebo vývozu dôjde k narušeniu alebo hrozí narušenie trhu spoločenstva s jedným alebo viacerými výrobkami uvedenými v článku 1, ktoré môže ohroziť ciele uvedené v článku 39 zmluvy; keďže sa uvedené opatrenia týkajú obchodovania s tretími krajinami a ich uplatňovanie skončí, keď skončí narušenie alebo hrozba narušenia; keďže je potrebné identifikovať hlavné kritériá pre hodnotenie, či je trh spoločenstva vážne narušený alebo hrozí jeho narušenie; keďže je potrebné vyhodnotiť situáciu na trhu spoločenstva nielen z hľadiska faktorov týkajúcich sa samotného trhu, ale aj z hľadiska faktorov týkajúcich sa obchodných trendov; keďže by bolo potrebné definovať druh opatrení, ktoré môžu byť prijaté podľa článku 23 nariadenia (EHS) č. 404/93; keďže opatrenia musia mať taký charakter, aby odstránili narušenie alebo hrozby narušenia vyplývajúce z obchodovania s tretími krajinami; keďže opatrenia, ktoré majú byť prijaté, musia zodpovedať okolnostiam tak, aby sa zabránilo iným ako zamýšľaným účinkom; keďže plánované opatrenia preto nie sú reštriktívne; keďže by bolo potrebné ponechať otvorenú možnosť zavedenia iných opatrení s porovnateľnými alebo menej reštriktívnymi účinkami, aby mohli byť upravené podľa charakteru a závažnosti narušenia alebo hrozby narušenia trhu spoločenstva; keďže Riadiaci výbor pre banány nepredložil stanovisko v lehote, ktorú stanovil jeho predseda, PRIJALA TOTO NARIADENIE: Článok 1 Pri hodnotení, či je trh spoločenstva s jedným alebo viacerými výrobkami uvedenými v článku 1 nariadenia (EHS) č. 404/93 z dôvodu dovozu alebo vývozu vážne narušený alebo ohrozený vážnym narušením v zmysle článku 23 uvedeného nariadenia, zohľadňuje sa predovšetkým: a) objem skutočného alebo predpokladaného dovozu a vývozu; b) objem výroby spoločenstva a predaja banánov spoločenstva; c) dostupnosť výrobku na trhu spoločenstva; d) ceny zaznamenané u domácich výrobkov na trhu spoločenstva alebo predpokladaný trend týchto cien a predovšetkým nadmerné zvýšenie alebo zníženie v porovnaní s cenami za posledné roky; e) ceny zaznamenané na trhu spoločenstva u výrobkov s pôvodom z tretích krajín a predovšetkým každé nadmerné zníženie. Článok 2 1. Opatrenia, ktoré môžu byť prijaté podľa článku 23 (2) nariadenia (EHS) č. 404/93, zahŕňajú: - pozastavenie dovozu alebo vývozu, - celkové alebo čiastočné pozastavenie vydávania dovozných alebo vývozných licencií, - zavedenie dovozných alebo vývozných licencií, - zavedenie minimálnej dovoznej ceny pri výrobkoch, ktoré nepodliehajú dovoznej tarifnej kvóte, - zavedenie odvodu z vývozu. 2. Opatrenia prijaté podľa článku 23 nariadenia (EHS) č. 404/93 môžu byť obmedzené na určité výrobky. Môžu byť prijaté iné opatrenia s porovnateľnými alebo menej reštriktívnymi účinkami ako opatrenia uvedené v odseku 1, ak to odôvodňuje trh spoločenstva. Prijaté opatrenia sa budú uplatňovať len dovtedy, kým budú nevyhnutné. 3. Prijaté opatrenia musia zohľadňovať osobitnú pozíciu tovaru, ktorý je už na ceste do spoločenstva. Článok 3 Ochranné opatrenia sa budú uplatňovať v súlade s povinnosťami vyplývajúcimi z medzinárodných dohôd záväzných pre spoločenstvo. Článok 4 Toto nariadenie nadobúda účinnosť 1. júla 1993. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 29. júna 1993 Za Komisiu René Steichen člen Komisie [1] Ú. v. ES L 47, 25.2.1993, s. 1. --------------------------------------------------